b'\n_START_ARTICLE_\nAnton \xc4\x8ceh (skladatelj)\n_START_SECTION_\n\xc5\xbdivljenjepis\n_START_PARAGRAPH_\n\xc4\x8ceh je osnovno \xc5\xa1olo kon\xc4\x8dal v Ormo\xc5\xbeu, nato pa se je vpisal v ni\xc5\xbejo gimnazijo v Ljutomeru. Po kon\xc4\x8dani ni\xc5\xbeji gimnaziji se je vpisal v srednjo voja\xc5\xa1ko glasbeno \xc5\xa1olo v Vukovarju, ki jo je kon\xc4\x8dal leta 1956. Nato je tri leta delal kot voja\xc5\xa1ki godbenik v Tuzli, za tem pa se je vpisal v \xc5\xa1olo za voja\xc5\xa1ke dirigente v Beogradu, ki jo je leta 1962 uspe\xc5\xa1no zaklju\xc4\x8dil._NEWLINE_Po kon\xc4\x8dani dirigentski \xc5\xa1oli je pet let delal kot profesor v voja\xc5\xa1kih glasbenih \xc5\xa1olah v Zemunu in Vukovarju. Ob delu je \xc5\xa1tudiral na civilni glasbeni akademiji v Beogradu. Prvo stopnjo akademije je uspe\xc5\xa1no zaklju\xc4\x8dil leta 1967. Do leta 1969 je nato delal kot dirigent voja\xc5\xa1kega orkestra v Vara\xc5\xbedinu, kasneje pa se je preselil v Zagreb, kjer je postal prevodnik in kasneje namestnik dirigenta tamkaj\xc5\xa1njega voja\xc5\xa1kega orkestra. Leta 1975 je prevzel vodenje tedanje Gasilske godbe v Novem mestu, ki jo je nato vodil ve\xc4\x8d kot 23 let, za kar je bil leta 1995 odlikovan s strani novome\xc5\xa1ke Zveze kulturnih organizacij. Med tem se je leta 1989 kot redni \xc4\x8dlan Dru\xc5\xa1tva hrva\xc5\xa1kih skladateljev upokojil.\n_START_SECTION_\nSkladateljski opus\n_START_PARAGRAPH_\n\xc4\x8ceh je najve\xc4\x8d svojih skladb namenil pihalnim orkestrom, med njegovimi skladbami pa je nekaj takih, ki so namenjene tudi simfoni\xc4\x8dnim orkestrom. Poleg tega je za pihalne orkestre in druge ansamble prirejal tudi narodne, zabavne in klasi\xc4\x8dne skladbe ter bil avtor scenske glasbe.'